《游莆中麦斜岩 其二》
明代·郑善夫

麦斜何崭崭，兹游惬心魂。石洞入窈窕，不说桃花源。

白云走平地，崇冈亦崩奔。松篁翳重阴，境幽判寒暄。

天关手可摩，始觉所历尊。赤城去不远，玉禾行当蕃。

相期马子微，于此采灵根。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。